Boer vas vir moord nadat hy ‘dief’ doodskietArgieffoto ŉ Boer van Koster in Noordwes is Vrydag in hegtenis geneem nadat hy glo ŉ man doodgeskiet het wat hy van diefstal verdink het. Kapt. Paul Ramaloko, woordvoerder van die polisie, het gesê die voorval het omstreeks 16:00 op die Rustenburg-Koster pad ŉ paar kilometer van die boer se plaas af gebeur. Volgens Ramaloko het ’n 35-jarige man op sy fiets in die pad gery toe die boer hom van die fiets af gepluk het. Die boer het hom beveel om ŉ sak wat hy by hom gehad het te oorhandig sodat hy dit kan deursoek. Daar is glo vroeër by die boer se huis ingebreek en die diewe het met ŉ paar items gevlug. Die boer het ŉ noodhulpkissie, ŉ kussing, ŉ pet en ŉ paar skoene in die sak gekry wat hy beweer uit sy huis gesteel is. ŉ Rusie het tussen die twee mans ontstaan en die boer het die man na bewering twee keer geskiet. Hy is op die toneel dood. “Die polisie is na die toneel ontbied en die boer is in hegtenis geneem,” het Ramaloko gesê. “Die boer se vuurwapen is vir ballistiese toetse gestuur.” Die boer sal Maandag in die Koster-landdroshof verskyn op aanklag van moord. Sy naam kan nie bekend gemaak word totdat hy verskyn het nie.